Zuzana Csontosová

Mgr. Zuzana Csontosová (rod. Šedíková; * 1976, Trenčín) je slovenská spisovateľka, sociálna pracovníčka a spoluzakladateľka pouličného časopisu Nota bene na pomoc ľuďom bez domova. V súčasnosti žije a pracuje v Brne.

 Životopis 
Narodila sa v Trenčíne, kde vyštudovala strednú zdravotnícku školu. Po maturite sa zúčastnila ročného dobrovoľníckeho pobytu v anglickom Birminghame. Pracovala v Dennom centre pre ľudí bez domova závislých na alkohole a táto skúsenosť ju inšpirovala pre magisterské štúdium sociálnej práce na Pedagogickej fakulte Univerzity Komenského v Bratislave, ktoré absolvovala v roku 2002.Zuzana Šedíková. In:  Počas štúdia založila s dvomi spolužiakmi pouličný časopis Nota bene na pomoc ľuďom bez domova, kde pracovala päť rokov. Do Anglicka sa na jeden rok znova vrátila ako tridsaťročná. Žila v Melbourne neďaleko Cambridge, narodil sa jej tu syn. Po pobyte v Anglicku sa s rodinou presťahovala do Brna, kde sa jej narodila dcéra. V tomto období začala s literárnou tvorbou pre deti, v ktorej pokračuje dodnes. Jej knihy vychádzajú v slovenskom a českom jazyku. Od roku 2015 pracuje ako sociálna pracovníčka v Nízkoprahovom dennom centre pre ľudí bez domova (Diecézna charita Brno). Od mája 2025 je zamestnaná ako sociálna pracovníčka v spolku Radovan.

 Knižná tvorba pre deti 
Autorka debutovala v roku 2013 knihou Najmocnejšie kúzlo.  Jej príbehy pôsobia realisticky, zároveň sú plné fantázie, dobrodružstva a humoru. Prinášajú deťom pozitívne hodnoty a vieru v splnenie vlastných snov. Rozprávky sa často odohrávajú na skutočných miestach, autorka rada kombinuje náučnú literatúru s beletriou. Pre detského čitateľa dokáže spracovať aj náročné témy ako je autizmus, ekológia či chudoba.

 Dielo 
 Lebo medveď, Nota bene, 2021 – fantazijný príbeh o priateľstve Tomáša, chlapca s aspergerovým syndrómom a jeho spolužiačky Lindy. Český preklad – Tomáš a kouzelný medvěd, Pasparta, 2024.
 Fantastické prázdniny, Nota bene, 2022 – rodinný príbeh, kde je možné cestovanie v čase aj priestore, je plný dobrodružstva, napätia a láskavého humoru.
 Hurá, ide sa na výlet!, Albatros, 2020 – veľmi vtipný roadtrip o zveroch z farmy, ktoré sa vyberú na výlet k moru.
 Zatúlaný Gombík, Nota bene, 2014 – rozprávka o bezdomovectve, príbeh opusteného psa Gombíka, ktorého sa ujal človek bez domova.
 Marcipán má veľký plán, Albatros, 2019 – labrador Marcipán sníva o tom, že zanechá pohodlie plnej misky a stane sa záchranárom.
 Majtrík a Krasomilka, Albatros, 2018 – rozprávkoví škriatkovia prinášajú deťom nápady a inšpiráciu, no sami sa ocitnú v nebezpečenstve.
 Sára a zázračný stôl, Nota bene, 2018 – cesta za lepším a bezpečným domovom očami malej Sáry, dievčatka s veľkou fantáziou a bohatým vnútorným svetom.
 Jakub a čarovná kolobežka, Albatros, 2017 – Jakub prestáva zažívať dobrodružstvá iba v online svete, ale vďaka lietajúcej kolobežke roztočí svoj život naplno. Český preklad – Jakub a kouzelná koloběžka, Albatros, 2019.
 Madam Ježibaba, Albatros, 2015 – ježibaba sa vďaka dnešným deťom zmodernizuje, začne sa učiť angličtinu a cestovať po svete. Český preklad – Madam ježibaba, Fragment, 2024.
 Víla Jazminka a škriatok Vendelín, Albatros, 2013 – eko-rozprávka o víle spod Tatier, ktorá priletí na púpavovom semienku na Železnú studienku, kde sa spriatelí so škriatkami. Český preklad – Víla Jasmínka a skřítek Vendelín, Fragment, 2020.
 Najmocnejšie kúzlo, Albatros, 2013 – rozprávky o víle, čarodejnici a vodníkovi, kde sa prelína reálny a rozprávkový svet. Český preklad – Nejmocnější kouzlo, Albatros, 2013.

 Referencie 

 Iné projekty 

 Externé odkazy 

 Zoznam diel Zuzany Csontosovej v súbornom katalógu Slovenskej národnej knižnice
 Rozhovor v relácii RTVS Ars litera (2023)
 Hosť Rádia Regina Západ (2023)

Kategória:Osobnosti z Trenčína
Kategória:Slovenskí sociálni pracovníci
Kategória:Slovenskí spisovatelia
Kategória:Slovenskí spisovatelia pre deti a mládež
Kategória:Absolventi Pedagogickej fakulty Univerzity Komenského v Bratislave